Komission tiedonanto - Synteettikuituteollisuudelle myönnettävää tukea koskeva säännöstö



Virallinen lehti nro C 096 , 30/03/1996 s. 0011 - 0014



SYNTEETTIKUITUTEOLLISUUDELLE MYÖNNETTÄVÄÄ TUKEA KOSKEVA SÄÄNNÖSTÖ (96/C 94/07) (ETA:n kannalta merkityksellinen teksti) Tunnistaen keskimääräisen käyttöasteen alhaisuuden synteettikuitujen ja lankojen tuotannossa, tästä aiheutuvat työpaikkojen menetykset ja vaaran, että lisätuki pahentaisi tilannetta ja vääristäisi kilpailua, komissio toteutti vuonna 1977 tiettyjä toimenpiteitä Euroopan yhteisön perustamissopimuksen 93 artiklan 1 kohdan nojalla määrätäkseen lisävalvontaa jäsenvaltioiden vapaudelle myöntää tukea kyseisten kuitujen ja lankojen valmistajille. Nämä toimenpiteet tunnetaan nimellä synteettikuituteollisuuden tukisäännöstö, ja nykyisen säännöstön voimassaolo päättyy 31 maaliskuuta 1996 (1). Vuonna 1995 komissio antoi riippumattomista synteettikuituteollisuuden asiantuntijoista muodostuvan konsulttiyrityksen tehtäväksi tehdä kaksi tutkimusta: ensimmäinen tutkimus käsitteli synteettikuituteollisuuden tukisäännöstön tehokkuutta ja näkökohtia tällaisen tuen valvonnan jatkamisen puolesta ja sitä vastaan; toinen tälle teollisuuden alalle myönnettävän tuen tulevaa valvontaa. Edellä mainittujen tutkimusraporttien sekä niiden näkemysten perusteella, joita jäsenvaltiot ja EFTAn valvontaviranomainen (EVV) ilmaisivat kyseisistä raporteista ja säännöstön toiminnasta yleensä, etenkin valtiontukea käsittelevässä monenvälisessä kokouksessa joulukuussa 1995 asiasta käydyn keskustelun yhteydessä, komissio on päättänyt, että sen olisi myös jatkossa kohdistettava lisävalvontaa jäsenvaltioiden vapaudelle myöntää valtion tukea synteettikuituteollisuudelle. Koska säännöstöä koskevissa raporteissa kuitenkin esitettiin tapoja kehittää synteettikuituteollisuudelle myönnettävän valtion tuen valvontaa, komissio on tullut siihen tulokseen, että sen olisi parempi jatkaa valvontaa ottamalla käyttöön uusia teollisuuden alakohtaisia toimenpiteitä kuin jatkaa edelleen nykyisen säännöstön voimassaoloaikaa. Täten varmistetaan, että tällä alalla ei ole vaaraa kilpailun vääristymisestä, erityisesti niillä osa-alueilla, joille rakenteellinen ylikapasiteetti on edelleen tunnusomaista, ennen kuin suunniteltu horisontaalinen suurten investointien valtion tukea koskeva kehys otetaan käyttöön. Näiden uusien toimenpiteiden tarkoitus on ehkäistä kilpailun vääristyminen synteettikuituteollisuuden sisämarkkinoilla tavalla, joka on johdonmukainen yhteisön muun toiminnan kanssa, kuten on määritelty Rooman sopimuksessa ja muissa yhteisön asiakirjoissa, Euroopan talousalueesta tehdyssä sopimuksessa ja muissa kansainvälisissä velvoitteissa, joihin yhteisö on sitoutunut. Valvonnan soveltamisala Toimenpiteitä sovelletaan tuensaajaehdokkaan koosta riippumatta kaikkiin tukilajeihin, lukuun ottamatta ammatilliseen tai uudelleenkoulutukseen komission hyväksymien ohjelmien puitteissa myönnettyä tukea, sekä joko ympäristönsuojeluun myönnettävää valtion tukea (2) koskevien yhteisön suuntaviivojen tai tutkimus- ja kehitystyöhön myönnettävää valtion tukea (3) koskevaan yhteisön kehyksen soveltamisalaan kuuluvaa tukea, joka on myönnetty komission hyväksymien ohjelmien puitteissa. Kuitujen ja lankojen yleistyyppien, polymeerisen perustan ja loppukäytön osalta toimenpiteet koskevat kaikkia polyesteriin, polyamidiin, akryyliin tai polypropyleeniin perustuvien katkokuitujen ja filamenttilankojen yleistyyppejä tuotteen loppukäytöstä riippumatta. Teollisten prosessien osalta toimenpiteet koskevat suoraa tukea valmistukselle suulakepuristuksella, teksturoinnille tai polymerisoinnille (mukaan luettuna polykondensaatio), silloin kun se on integroitu suulakepuristusvalmistamiseen käytettyjen koneiden osalta, tai suoraa tukea mille tahansa apuprosessille, joka kyseessä olevassa liiketoiminnassa on tavallisesti integroitu suulakepuristusvalmistus-/teksturointikapasiteettiin käytettyjen koneiden osalta. Toimenpiteet eivät koske suoraa tukea polymerisointia edeltäville prosesseille, esimerkiksi monomeerien tuotantoa. Samoin toimenpiteet eivät koske suulakepuristusvalmistamista/teksturointia seuraavia prosesseja, jotka kyseisessä liiketoiminnassa eivät tavallisesti ole suulakevalmistus-/teksturointikapasiteettiin integroituja käytettyjen koneiden osalta. Lopuksi toimenpiteet eivät koske langan valmistusprosesseja, joissa suulakepuristuksella valmistettu lanka on vain välivaihe ennen kuin se vedetään/kehrätään langaksi kuitutuotteiden valmistamiseksi. Kuitutekstiilien alalla tapahtuu jatkuvaa innovointia ja suurta kasvua, eikä tämäntyyppisten lankojen valmistuksessa tarvittavia koneita voida helposti eikä pienin kustannuksin muuttaa katkokuitulangan tai filamenttilangan valmistukseen sopivaksi. Ilmoitusvelvollisuus Toimenpiteiden perusteella jäsenvaltiot velvoitetaan Euroopan yhteisön perustamissopimuksen 93 artiklan 3 kohdan nojalla ilmoittamaan kaikista ehdotuksista myöntää suoraa tukea alla luetelluille toimille, katsomatta tuen muotoon tai siihen, onko komissio hyväksynyt asiaa koskevan ohjelman, ja kun tuki ei vastaa de minimis -perusteita (4): - kaikkien polyesteriin, polyamidiin, akryyliin tai polypropyleeniin perustuvien kuitujen ja lankojen yleistyyppien valmistaminen suulakepuristuksella/teksturoinnilla niiden loppukäytöstä riippumatta tai - polymerisaatio (mukaan lukien polykondensaatio) sen ollessa integroitu suulakepuristuksella valmistamiseen käytettyjen koneiden osalta tai - mikä tahansa teollinen prosessi, joka liittyy mahdollisen tuensaajan tai muun sen kanssa samaan yhtymään kuuluvan yrityksen nykyiseen asennettuun suulakepuristusvalmistus-/teksturointikapasiteettiin ja joka kyseisessä liiketoiminnassa on tavallisesti integroitu tällaiseen kapasiteettiin käytettyjen koneiden osalta. Jäsenvaltioiden ei tarvitse ilmoittaa tietyistä tukiluokista: ammatilliseen koulutukseen tai uudelleenkoulutukseen komission hyväksymien ohjelmien puitteissa myönnetystä tuesta ja komission hyväksymien ohjelmien puitteissa myönnetystä tuesta, joka kuuluu ympäristönsuojeluun myönnettävää valtion tukea koskevien yhteisön suuntaviivojen soveltamisalaan tai tutkimus- ja kehitystyöhön myönnettävää valtion tukea koskevan yhteisön kehyksen soveltamisalaan. Jokaiseen ehdotukseen myöntää muuta kuin hyväksytyn tukiohjelman soveltamisalaan kuuluvaa tukea sovelletaan tietenkin ilmoittamisvelvoitetta perustamissopimuksen 93 artiklan 3 kohdan nojalla. Niiden tietojen lisäksi, jotka tavallisesti annetaan ilmoitettaessa tukiehdotuksesta komissiolle (5), jäsenvaltioita pyydetään antamaan seuraavat tiedot: - tuen saajaehdokkaan täydellinen nimi, jolla se on rekisteröity kyseisessä jäsenvaltiossa ja, sen kuuluessa johonkin yhtymään, kyseisen yhtymän täydellinen nimi ja tarvittaessa kuvaus omistajarakenteesta; - lausunto tuensaajaehdokkaan (ja/tai tarvittaessa sen yhtymän, johon se kuuluu) senhetkisestä kapasiteetista, vuotuisesta kapasiteetista kultakin edeltäneeltä kolmelta vuodelta ja kapasiteetista, joka sillä olisi tuetun investoinnin toteuttamisen jälkeen (tonnia/vuosi), valmistaa suulakepuristuksella ja/tai teksturoida valvonnan soveltamisalaan kuuluvia kuituja ja lankoja, kaikkina näinä vuosina valmistetut/teksturoidut määrät tai oletettavasti valmistettavat/teksturoitavat määrät eritellen tiedot kyseessä olevan kuidun tai langan yleistyypin/polymeerisen tyypin perusteella (ryhmiteltynä yhdistetyn nimikkeistön (6) mukaan) ja ilmoittaen ainoastaan langan osalta keskimääräinen decitex-arvo, jonka perusteella kapasiteetit on laskettu; - lausunto tuettavien investointien tarkoituksesta ja kuvaus investoinneista ja tuensaajaehdokkaalle oletettavasti koituva hyöty (jos kyseessä oleva tuki edistäisi laajempaan strategiaan kuuluvia tekijöitä tuensaajan yhtymässä, myös yhtymälle koituva hyöty); - jos tuella tuettaisiin suulakepuristusvalmistus- ja/tai teksturointikoneiden asennusta, uudistusta tai mukauttamista, lausunto siitä, voitaisiinko koneita mukauttaa tuottamaan erilaista yleistyyppiä mutta samaa polymeerista perustaa olevia tuotteita vai eri polymeereihin perustuvia tuotteita, ja jos näin on, tällaisen mukauttamisen kustannukset ja sen toteuttamisen helppous; - kuvaus tuote- ja maantieteellisistä markkinoista, joihin ehdotetulla tuella olisi vaikutusta. Arviointimenetelmät ja hyväksymisperusteet Kun arvioidaan näiden toimenpiteiden soveltamisalaan kuuluvan tuen soveltuvuutta, keskeinen tekijä on tuen vaikutus asian kannalta merkityksellisten tuotteiden markkinoille eli kuidun/langan, joiden tuotantoa tuki edistäisi. Keskimääräiset kapasiteetin käyttöasteet ovat monilla aloilla epätyydyttäviä ja tuotantoa tukevan valtion tuen vaikutus kilpailuun sisämarkkinoilla on yleensä kielteinen, paitsi jos kyseisen tuotteen tarjonnassa on rakenteellinen puute. Kaikissa tapuksissa ja katsomatta asianomaisten tuotteiden markkinatilanteeseen ja tuen vaikutukseen näihin markkinoihin, nämä uudet toimenpiteet merkitsevät tuen intensiteetin rajoittamista. PK-yrityksille myönnettävää valtion tukea koskevien yhteisön suuntaviivojen mukaisesti PK-yritysten on mahdollista saada korkeampi tuki-intensiteetti kuin isompien yritysten. Toimenpiteillä annetaan PK-yrityksille myös mahdollisuus saada jopa korkeampaa tukea, jos se kohdistuu innovatiivisen tuotteen valmistukseen. Toimenpiteiden perusteella komissio arvioi tuen soveltuvuuden enintään kolmen vaiheen mukaan: - asian kannalta merkityksellisten tuotteiden markkinatilanteen perusteella; - tuen asian kannalta merkitykselliseen kapasiteettiin kohdistuvan vaikutuksen perusteella ja - edeltävien vaiheiden tuloksesta ja yhtiön koosta riippuen merkityksellisten tuotteiden innovatiivisuuden perusteella. Asian kannalta merkityksellisiä tuotteita ovat kuidut ja/tai langat, joiden tuotantoa ehdotettu tuki tukisi ja jotka kuuluvat toimenpiteiden soveltamisalan piiriin. Tätä arvioidessaan komissio määrittelee tällaisten tuotteiden markkinat kuidun tai langan yleistyypin perusteella (eli mattofilamenttilanka, teollinen filamenttilanka, tekstiilifilamenttilanka tai katkokuitu). Komissio määrittää myös, ovatko kyseessä olevat laitteet vaihtokapasiteettia ja voitaisiinko ne helposti ja vähin kustannuksin muuntaa tuottamaan erilaisia tuotteita, missä tapauksessa ne voisivat vaikuttaa useimpiin kuin yksiin markkinoihin. Määrittäessään kaikkien asian kannalta merkityksellisten tuotteiden markkinatilannetta eli kysynnän ja tarjonnan välistä rakenteellista tasapainoa komissio ottaa huomioon todisteet, joiden olisi perustuttava tosiasioihin eikä vain oletuksiin, arveluihin tai vähäisiin mahdollisuuksiin. Ne voivat sisältää seuraavat seikat: - kuidun tai langan keskimääräisen kapasiteetin käyttöasteen keskiarvo laskettuna kahden neljän edeltävän vuoden vuotuisen keskiarvon perusteella, jonka oletetaan olevan vähintään 90 prosenttia, jos tarjonnasta on rakenteellista puutetta; - kuidun tai langan tuonnin määrän Euroopan talousalueelle, kapasiteetin ja kulutusmäärän Euroopan talousalueella, viennin, hinnat ja myyntikatteet kuluvana vuonna ja jokaisena kolmena edeltävänä vuotena sekä arvion niiden tulevasta kehityksestä; - tuensaajaehdokkaan (ja/tai tarvittaessa sen ryhmän, johon se kuuluu) osuuden jokaisen merkityksellisen tuotteen markkinoista kuluvana vuonna ja kunakin kolmena edeltävänä vuotena. Tämä luettelo ei ole kuitenkaan täydellinen, eikä yhdelläkään näistä seikoista ole välttämättä ratkaisevaa merkitystä. Merkityksellinen kapasiteetti on tuensaajaehdokkaan (ja/tai tarvittaessa sen ryhmän, johon se kuuluu) mahdollinen kokonaiskapasiteetti valmistaa suulakepuristuksella ja/tai teksturoida asian kannalta merkityksellisiä tuotteita. Kaikissa tapauksissa mahdollinen kapasiteetti sisältäisi väliaikaisesti käyttämättömänä olevan kapasiteetin (eli kapasiteetin, joka otettaisiin käyttöön myynnin parantuessa) mutta se ei sisältäisi käytöstä poistettua kapasiteettia (eli käyttämätöntä kapasiteettia, joka oli suljettu ennen tuen hakemista ja joka oli merkitty hajotettavaksi ja hävitettäväksi Euroopan talousalueen ulkopuolella). Päättäessään, onko tuote innovatiivinen näiden toimenpiteiden mukaisessa merkityksessä, komissio ottaa jälleen huomioon tosiasioihin perustuvat todisteet kyseisen tuotteen markkinoiden luonteesta, rakenteesta ja ennustetusta kehityksestä sekä sen, miten helposti kyseessä olevat laitteet voidaan muuntaa tuottamaan tavanomaisia tai vähemmän innovatiivisia tuotteita ja sen, onko tuote selvästi ja merkittävässä määrin erilainen kuin muut tuotteet vai ainoastaan olemassa olevan tuotteen teknisiä ominaisuuksia hiukan muuttamalla tuotettu muunneltu tuote. Tarvittaessa komissio pyytää asiantuntija-apua ja tietoja, jotka esimerkiksi auttaisivat sitä määrittämään kyseisten tuotteiden kysynnän ja tarjonnan välisen rakenteellisen tasapainon tai sen, voitaisiinko tuotantolaitteet helposti ja vähin kustannuksin muuntaa tuottamaan erilaisia tuotteita taikka arvioimaan innovatiivisuutta. Lisäksi komissio aloittaa perustamissopimuksen 93 artiklan 2 kohdan mukaisen menettelyn, kun se on alustavan arvioinnin jälkeen joko vakuuttunut, että ehdotus on yhteismarkkinoille soveltumaton, tai se ei selviä kaikista ehdotuksen soveltuvuuden tai soveltumattomuuden määrittämiseen liittyvistä ongelmista. Toimenpiteiden perusteella hyväksytään investointitukea ainoastaan: - Suurille yrityksille, toisin sanoen yrityksille, jotka eivät ole PK-yrityksiä, enintään 50 prosenttia suurimmasta mahdollisesta tukimäärästä: - jos tuki johtaa merkityksellisen kapasiteetin huomattavaan vähenemiseen tai - jos merkityksellisten tuotteiden markkinoille on tunnusomaista tarjonnan rakenteellinen puute ja tuki ei johda merkityksellisen kapasiteetin huomattavaan kasvuun. - PK-yrityksille enintään 75 prosenttia suurimmasta mahdollisesta tukimäärästä, jos merkityksellisten tuotteiden markkinoille on tunnusomaista tarjonnan rakenteellinen puute ja tuki ei johda merkityksellisen kapasiteetin huomattavaan kasvuun. - PK-yrityksille enintään 100 prosenttia suurimmasta mahdollisesta tukimäärästä: - jos tuki johtaa merkityksellisen kapasiteetin huomattavaan vähenemiseen tai - jos merkityksellisten tuotteiden markkinoille on tunnusomaista tarjonnan rakenteellinen puute ja tuki ei johda merkityksellisen kapasiteetin huomattavaan kasvuun ja merkitykselliset tuotteet ovat innovatiivisia. Sellaisen alueellisen investointituen, jota ehdotetaan myönnettäväksi komission hyväksymien ohjelmien perusteella, yläraja on kyseisen ohjelman yläraja. Ehdotuksissa myöntää alueellista investointitukea, joka ei kuulu hyväksyttyjen ohjelmien piiriin eikä komission vaikeuksissa olevien yritysten pelastamiseen ja rakennemuutoksiin myönnettävää valtion tukea koskevien yhteisön suuntaviivojen (7) soveltamisalaan, noudatetaan kyseiselle alueelle myönnettävän tuen ylärajaa. Päättäessään, oliko kapasiteetin muutos merkittävä toimenpiteiden yhteydessä, komissio ottaa huomioon tosiasioihin perustuvat todisteet, jotka voivat sisältää: - tuen saajaehdokkaan osalta (ja jos tuki tukee laajempaan strategiaan kuuluvia tekijöitä siinä yhtymässä, johon yritys kuuluu, myös yhtymän osalta): - sen nykyisen ja kunkin kolmen edeltävän vuoden kapasiteetin sekä ehdotetun tuen avulla toteutettujen investointien jälkeisen kapasiteetin (tonneja per vuosi) valmistaa suulakepuristamalla ja/tai teksturoida merkityksellisiä tuotteita ja todelliset määrät, jotka on ko. tavalla valmistettu ja/tai teksturoitu tai odotusten mukaan valmistetaan ko. tavalla ja/tai teksturoidaan näinä vuosina; - sen osuuden kunkin merkityksellisen tuotteen markkinoista kuluvana vuotena ja kunakin kolmena edeltävänä vuotena sekä arvion tulevasta kehityksestä; - sen koon eli onko kyseessä PK-yritys vai suurempi yritys; ja - sen elinkelpoisuuden. - kunkin merkityksellisen tuotteen keskimääräisen kapasiteetin käyttöasteen, keskiarvo laskettuna kahden neljän edeltävän vuoden vuosittaisen keskiarvon perusteella; - tuen odotetun vaikutuksen kyseiseen alueeseen arvioituna alueen rakenteellisten puutteiden perusteella. Kuten merkityksellisten tuotteiden markkinatilannetta koskevan analyysin kohdalla, tämä luettelo ei kuitenkaan ole täydellinen, eikä yhdellä tai useammalla luetelluista seikoista ole välttämättä ratkaisevaa merkitystä. Investointiin, joka on toteutettu vähintään 50 miljoonan ecun suuruisen hyväksytyn tuen avulla, kohdistetaan jälkikäteistä valvontaa sen päättämiseksi, onko hyväksymisedellytyksiä noudatettu. Komission kanta on, että edellä esitetty uusi ilmoitusvelvollisuus on aiheellinen toimenpide Euroopan yhteisön perustamissopimuksen 93 artiklan 1 kohdan mukaisessa merkityksessä. Jäsenvaltiot ja EFTAn valvontaviranomainen käsittelivät kyseistä velvollisuutta monenvälisessä kokouksessaan joulukuussa 1995. Toimenpiteet tulevat voimaan 1 päivänä huhtikuuta 1996, ja niiden voimassaoloaika on kolme vuotta. Periaatteessa ne kumotaan viimeistään kuusi kuukautta sen jälkeen, kun suunniteltu horisontaalinen suurille investoinneille myönnettävää valtion tukea koskeva kehys on tullut voimaan. (1) EYVL N:o C 142, 8.6.1995, s. 4 (2) EYVL N:o C 72, 10.3.1994, s. 3 (3) EYVL N:o C 83, 11.4.1986, s. 2 (4) Perusteet sisältyvät yhteisön pienille ja keskisuurille yrityksille annettavaa valtion tukea koskeviin suuntaviivoihin (EYVL N:o C 213, 19.8.1992, s. 2). (5) Katso kilpailusta vastaavan pääosaston pääjohtajan 2.8.1995 päivätyn kirjeen (D/20506) liitteen II jaksoa II, joka koskee yhteistä raportointi- ja ilmoitusmenettelyä Rooman sopimuksen ja Maailman kauppajärjestön sopimuksen tuesta ja tasoitustulleista mukaisesti. (6) EYVL N:o L 241, 27.9.1993, s. 1 (7) EYVL N:o C 368, 23.12.1994, s. 12